Det kan blive svært at finde og stoppe årsagen til lugtgenerne på biogas-anlægget Krogenskær nær Brønderslev. Det konkluderer rådgivningsfirmaet Force Technology efter en gennemgang af anlægget, oplyser DR Nordjylland. Hovedmistanken er en lækage i toppen af den vestlige rådnetank. Men lugten skal stoppes og absolut sidste frist er nu 15. januar, forklarer formand for teknik og miljø, Mikael Klitgaard. - Det tager lidt tid at få lavet de her ting. Det kan ikke nås inden jul, desværre. Biogasanlægget har tidligere kørt i mange år uden så voldsomme lugtgener, som der har været i den senere tid. Det viser, at det kan lade sig gøre et drive anlægget uden lugtgener, Udskiftning af biofilteret, og reparation af gasrenseanlægget har ikke fjernet lugten. - Der er en ukendt kilde til lugtemission, og det kan erfaringsmæssigt være meget vanskelígt, at finde sådan en kilde på et stoft anlæg, konkluderer Force Technology. Men findes kilden til lugten ikke, kræver vi anlægget lukket, siger Mikael Klitgaard. - Vi kan ikke være tjent med at det lugter i hele Brønderslev by. En lukning vil dog tage yderligere nogle måneder. - Vi kommer hen til sommeren 2014. Man kan ikke lukke sådan et anlæg over natten, siger Mikael Klitgaard til DR Nordjylland.

Opsummering:
Rådgivningsfirma tror, det bliver svært at finde årsag til lugtgener fra biogasanlæg.